शाम के वक्त हम एक बैरकनुमा दुकान में जाते जिसे सब कापीछाप कहते थे। जरूर उसका नाम कॉफी शाप रहा होगा। वहां काफी तो मिलती ही थी, लैमन सोडा की कंचे वाली बोतल भी मिलती, साथ में कागज की नली। लैमन पीते हुए मुझे चिन्ता लगी रहती कहीं कंचा मेरे पेट में न चला जाय। एबटाबाद में हमें कई नायाब चीजें मिलतीं जो अपने घरों में नहीं मिलती थीं। नानी हरेक की थाली में तले हुए काजू और पिस्ते जरूर रखतीं। इससे खाने की थाली एकदम खास हो जाती। वहां हम हरे बादाम, चैरी, खुबानी और सेब खाते।